钦定古今图书集成/理学汇编/经籍典/第140卷 > 《汉韩婴诗外传四》 > 《羔裘三》
## 钦定古今图书集成/理学汇编/经籍典/第140卷 > 《汉韩婴诗外传四》 > 《羔裘三》

楚有善相人者，所言无遗美，闻于国中，庄王召见而
问焉，对曰：“臣非能相人也，能相人之友者也。观布衣
者，其友皆孝悌，笃谨畏令，如此者，家必日益而身日
安，此所谓吉人者也。观事君者，其友皆诚信有行，好
善，如此者，措事日益，官职日进，此所谓吉臣者也。人
主朝臣多贤，左右多忠，主有失败，皆交争正谏，如此
者，国日安，主日尊，名声日显。此所谓吉主者也。臣非
能相人也，观友者也。”王曰：“善。”其所以任贤使能而霸
天下者，始遇之于是也。《诗》曰：“彼其之子，邦之彦兮。”
孔子出游少源之野，有妇人中泽而哭，其音甚哀。孔
子使弟子问焉，曰：“夫人何哭之哀？”妇人曰：“乡者刈蓍
薪，亡吾蓍簪，吾是以哀也。”弟子曰：“刈蓍薪而亡蓍簪，
有何悲焉？”妇人曰：“非伤忘簪也，盖不忘故也。”〈诗阙〉